“USMON MUSHAFI”NI TALAB DARAJASIDA SAQLAShNI TA’MINLASh TO‘G‘RISIDA

Islom olamida ulkan ahamiyatga ega bo‘lgan yodgorlik hisoblangan Qur’onning eng qadimiy nusxalaridan biri — “Usmon Mushafi”ni noyob qo‘lyozma sifatida ta’mirlash va talab darajasida saqlash, bebaho ma’naviy boyligimizni kelajak avlodlarga bezavol yetkazishni ta’minlash maqsadida Vazirlar Mahkamasi qaror qiladi:
 1. “Usmon Mushafi”ni ta’mirlash va uni talab darajasida saqlash masalalarini tashkil etish bo‘yicha Respublika komissiyasi ilovaga* muvofiq tarkibda tuzilsin.
 2. Respublika komissiyasiga:
 bir oy muddatda mamlakatimizdagi va xorijdagi yetakchi mutaxassislardan iborat ekspertlar guruhini tuzish;
 ekspertlar guruhining ishi uchun zarur shart-sharoitlar yaratish topshirilsin.
 3. Din ishlari bo‘yicha qo‘mita va O‘zbekiston Respublikasi Fanlar akademiyasi ekspertlar guruhi xulosalari asosida “Usmon Mushafi”ni ta’mirlash va saqlash yuzasidan tadbirlar rejasini 2007-yil 1-oktabrga qadar Respublika komissiyasiga taqdim etsin.
 4. Moliya vazirligi:
 tegishli hisob-kitoblar asosida xorijiy ekspertlarning Toshkentga kelib-ketish va ishlash xarajatlari uchun Vazirlar Mahkamasining zaxira jamg‘armasidan zarur mablag‘ ajratilishini;
 Respublika komissiyasi tasdiqlagan sarf-xarajatlar asosida Madaniyat va sport ishlari vazirligiga zarur mablag‘ ajratilishini 2008-yil budjet parametrlariga kiritilishini nazarda tutsin.
 5. Ta’mirlash ishlarini amalga oshirishda homiy sifatida qatnashish istagini bildirgan nodavlat va jamoat tashkilotlari, xorijiy va xalqaro tuzilmalarning tashabbuslari qo‘llab-quvvatlansin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R. Qosimov zimmasiga yuklansin.